钦定古今图书集成/明伦汇编/氏族典/第134卷 > 《廖用贤尚友录》 > 秦桧
## 钦定古今图书集成/明伦汇编/氏族典/第134卷 > 《廖用贤尚友录》 > 秦桧

按《宋史秦桧传》：“桧字会之，江宁人。登政和五年第，补
密州教授。继中词学兼茂科，历太学学正。靖康元年，
除职方员外郎。时议割三镇以弭兵，命桧借礼部侍
郎为割地使。还拜殿中侍御史，迁左司谏。未几，除御
史中丞。闰十一月，汴京失守，二帝幸金营。二年，金人
立张邦昌为伪楚，邦昌遗金书，请还桧，不许。二帝北”
迁，桧从至燕山，会金主吴乞买以桧赐其弟挞懒为
任用。挞懒攻山阳，建炎四年十月，桧与妻王氏自军
中航海归行在，入见，拜礼部尚书，首奏所草《与挞懒
求和书》。盖桧在金庭首倡和议，故挞懒纵之使归也。
绍兴元年，除参知政事，拜右仆射、同中书门下平章
事，兼知枢密院事。二年，桧奏置修政局，自为提举。八
月，罢为观文殿学士、提举江州太平观。又诏落职，榜
朝堂，示不复用。五年，金主既死，挞懒主议，卒成其和。
复资政殿学士，仍旧宫祠。除观文殿学士、知温州。六
年，改知绍兴府。寻除醴泉观使兼侍读，充行宫留守，
权赴尚书、枢密院参决庶事。帝驻跸平江，召桧赴行
在，桧以醴泉观兼侍读赴讲筵。七年，授桧枢密使。八
年，拜右仆射、同中书门下平章事兼枢密使。桧独专
国，决意议和。十年，以明堂恩，封桧莘国公。十一年，拜
左仆射、中书门下平章事兼枢密使，进封庆国公。《徽
宗实录》成，迁少保，加封冀国公。十二年，太后还慈宁
宫，加太师，封魏国公，进封秦、魏两国公。命子熹以秘
书少监领国史，进建炎元年至绍兴十二年《日历》五
百九十卷。十五年，帝幸桧第，桧妻妇子孙皆加恩。十
六年，桧立家庙。十七年，改封桧益国公。二十年，桧趋
朝，殿司小校施全刺桧不中，磔于市。时桧疾愈，朝参
许肩舆，二孙扶掖，仍免拜。二十五年，桧病，帝幸桧第
问疾，诏加封建康郡王。是夜桧卒，年六十六。后赠申
王，谥“忠献。”开禧二年，追夺王爵，改谥《谬丑》。